Høstens brilletrender 2014, Brilleland

**En brillefin høst i vente**

Høstmørket siger på, dagene blir kortere og vinden kaldere. Med nye trender, nye farger og ny oppspart energi etter en lang og fin sommer, ønsker vi den likevel hjertelig velkommen! Velkommen ønsker vi også sesongens brillemote som tar med seg mye av sommerens lette uttrykk – representert med mindre og nettere innfatninger, transparent acetat og mer gylne metaller.

**Farger**

Som et naturlig skifte fra vårens lyse og lette farger, ser vi nå en mørkere fargeskala som hører høsten til. Dype farger som grønt, petrol, lilla og blått går igjen, og vi vil se enda mer grått enn hva vi har sett det foregående året. Jordnære brunfarger er også en høstklassiker og en sikker, nøytral base i din brillegarderobe.

**Fasonger**

Vintage-inspirasjonen fra i vår er fortsatt til stede, representert blant annet ved runde innfatninger og cateye-fasonger.

Der innfatningene de siste årene har hatt et kraftigere uttrykk, ser vi i år at brillene blir noe mindre, nettere og mildere i fasongen. Dette skaper fin balanse med de «tyngre» høstfargene.

**Materialer**

Transparent acetat står sterkt også inn i høsthalvåret, men blir noe tynnere for å opprettholde det nette uttrykket. I tillegg finner vi et stort utvalg av metallbriller som også oppfattes som et edlere og nettere materiell.

Mange leker med en kreativ blanding av materialer; acetat og metall, børstet eller lakkert – materialene skal motsi hverandre og skape kontraster.

**Detaljer**

Detaljer i materialet står i fokus, og logoene blir mer diskrè. I fjor høst så vi et inntog av blanke detaljer i gull, kobber og sølv, noe som tas ut i enda større skala denne sesongen. Dette gjelder også for dyreprint.